SKRIFTLIG FORESPØRGSEL E-1416/02

af Bart Staes (Verts/ALE) til Kommissionen

(23. maj 2002)

Om: Sprogordning ved fællesskabspatentet

Den 10. april 2002 forkastede Europa-Parlamentet med stort flertal ændringsforslagene 40 og 41 til betænkningen af Palacio (A5-0059/2002) om fællesskabspatentet. Disse ændringsforslag tilsigtede at beskytte Unionens borgere mod forskelsbehandling på grund af sprog uden i denne forbindelse at give indrømmelser med hensyn til fællesskabspatentets lovmæssighed og økonomiske gennemførlighed. Ved at forkaste disse og andre lignende ændringsforslag forspildte Europa-Parlamentet sin sidste chance til at foreslå Rådet at udvide Fællesskabspatentets sprogordning til alle officielle EU-sprog. Kun fransk, tysk, spansk, italiensk og engelsk tages i betragtning.

1. Anser Kommissionen det nuværende forslag om sprogbrug ved fællesskabspatentet for at være i overensstemmelse med princippet om ikke diskrimination af fællesskabssprog? I bekræftende fald: hvordan argumenterer den så for udelukkelsen af nederlandsk, græsk, finsk, portugisisk, svensk og dansk? I benægtende fald: hvad vil den gøre for at forhindre diskriminationen af seks af Fællesskabets officielle sprog?

2. Vil Kommissionen også fremover sørge for, at denne form for diskrimination udelukkes, selv om den gennem en udspekuleret udvælgelse af sprog tilsyneladende har et bredt demokratisk flertal i Europa-Parlamentet og andre EU-organer?

3. Holder Kommissionen også i dette spørgsmål fast ved, at det er af væsentlig betydning, at Unionens borgere på deres eget sprog kan få kendskab til de tekster, der er vedtaget på unionsniveau (jf. http://www.europa.eu.int/comm/role_nl.htm

5)?

Svar afgivet på Kommissionens vegne af Frederik Bolkestein

(24. juni 2002)

Kommissionen skal erindre det ærede medlem om, at den ikke har foreslået, at der vedtages en sprogordning for EF-patenter med fem sprog.

Efter Kommissionens opfattelse er sprogordningen i dens forslag om EF-patenter den rette fremgangsmåde. For så vidt angår Den Europæiske Patentmyndigheds rolle som den myndighed, der behandler EF-patentansøgningerne, mener samtlige medlemsstater, som alle er kontraherende parter i den relevante konvention, at den nuværende ordning med tre sprog er passende. Kommissionen mener, at sprogordningen ved Den Europæiske Patentmyndighed er meget pragmatisk og brugervenlig. Det bør erindres, at ordningen i princippet gør det muligt at indgive en patentansøgning på et hvilket som helst af medlemsstaternes officielle sprog. Ansøgningen skal ganske vist efterfølgende oversættes til et af Den Europæiske Patentmyndigheds arbejdssprog, men ellers ville Myndigheden ikke kunne arbejde effektivt. Kommissionen finder det afgørende, at Den Europæiske Patentmyndighed også fremover kan udføre sit arbejde i forbindelse med EF-patentansøgninger på en lige så pålidelig og omkostningseffektiv måde som hidtil.

For så vidt angår oversættelsen af meddelte EF-patenter, mener Kommissionen fortsat, at dens forslag er passende, særlig ud fra ønsket om at skabe en ordning, der samlet set er omkostningseffektiv. Rådet har i mellemtiden meddelt, at det foretrækker en ordning, hvor alle krav på et meddelt EF-patent oversættes til alle officielle EU-sprog. Som Kommissionen har meddelt, kan den muligvis acceptere denne oversættelsesordning, forudsat at man kan nå frem til et samlet set acceptabelt kompromis om EF-patenter, særlig for så vidt angår domstolsordningen.

De betragtninger, der ligger til grund for kravet om, at fællesskabslovgivning og tekster vedtaget af EU-institutionerne skal foreligge på alle EU-sprog, gælder efter Kommissionens opfattelse ikke for EF-patenter meddelt af Den Europæiske Patentmyndighed.